ET Euroopa Liidu Teataja C 297/15

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti b kohase muutmistaotluse avaldamine

(2014/C 297/06)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 509/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 11

„PREKMURSKA GIBANICA”

EÜ nr: SI-TSG-0107-01150 – 6.9.2013

1. Taotlejate rühm

Rühma nimi : Društvo za promocijo in zaščito prekmurskih dobrot Aadress : Ulica Štefana Kovača 40, SI–9000 Murska Sobota Telefon : +386 25261435 E-post : dpzdp@siol.net

2. Liikmesriik või kolmas riik

Sloveenia

3. Spetsifikaadi osa, mida muutmine hõlmab

—

☐

—

☐

—

☐

—

☒

—

☐

4. Muudatus(t)e liik

—

☒

—

☐

5. Muudatus(ed)

1. Selle toote tootmise meetodi kirjeldus, mida punktis 3.1 esitatud nimetus tähistab.

a) Jahu kasutamine

Taina (muretainas ja filotainas) valmistamisel asendatakse viide „kõva nisu jahu ja/või püülijahu” sõnadega „valge nisujahu”.

Toote „Prekmurska gibanica” valmistamisel on muretaina ja filotaina omadused alati samad, ükskõik millist liiki jahu kasutatakse (püülijahu, poolpüülijahu või nimetatud kahe jahu segu); kavandatud muudatus ei muuda toote „Prekmurska gibanica” tüki lõplikku välimust, lõhna ega tekstuuri.

b) Ostetud filo- või muretainas

Toote „Prekmurska gibanica” valmistamise viisi on vaja kohandada vastavalt eri tootjate kasutatavatele mitmesugustele tehnikatele ning nüüd on lubatud kasutada ka ostetud muretainast või filotainast, mis ei tohi olla külmutatud.

Toodet „Prekmurska gibanica” tehti tavaliselt taludes; kõige parem oli valmistada muretainas või filotainas vahetult enne koogi „Prekmurska gibanica” küpsetamist.

Sloveeni traditsioonilise küpsetise „Prekmurska gibanica” järele suurenenud nõudluse tõttu on ka mitmed tööstusettevõtjad, hotellid, kuurordid jne otsustanud seda toodet toota. Kuna igapäevaselt on neil võimatu valmistada tainast vahetult enne toote „Prekmurska gibanica” tootmist, on vaja ettevõtjatel lubada kasutada ka ostetud tainast.

c) Vanillsuhkru kasutamine

Vanillsuhkru kasutamise üle otsustavad tootjad oma äranägemise järgi.

Ajalooliselt ei ole tootes „Prekmurska gibanica” vanillsuhkrut kasutatud, kuid aastate jooksul on tootjad hakanud seda täidisele lisama. Lisatud vanillsuhkru kogus ei tohi aga oluliselt mõjutada toote „Prekmurska gibanica” lõhna ja maitset ning sellest tulenevat tervikaroomi. Seepärast oleme arvamusel, et vanillsuhkru kasutamine peaks toimuma tootjate enda äranägemisel.

d) Rasva kasutamine muretaina ja võikatte valmistamisel

Toote „Prekmurska gibanica” registreeritud taotluses ei olnud muretaina ja võikatte valmistamisel nimetatud koostisainena rasva, kuid seda ainet on märgitud „Prekmurska gibanica” tootmise meetodi kirjelduses ning seega peab see olema esitatud ka koostisainete loetelus.

e) Muna, piima või hapukoore kasutamine muretaina valmistamisel

Registreeritud taotluses on need koostisained (v.a hapukoor) muretaina valmistamise protsessi kirjelduses juba nimetatud, kuid need ei ole loetletud muretaina koostisosade hulgas ning seepärast on need ained vaja lisada koostisainetena.

f) Muna kasutamine filotaina valmistamisel

Filotaina valmistamise kirjelduses on öeldud, et soovi korral võib lisada muna. Seda tuleks kajastada filotaina toorainete loetelus ning seepärast on sõna „muna” järel lisatud sõnad „soovi korral”.

g) Külmutamine enne küpsetamist

Registreeritud taotluse punktis 3.6 on täpsustatud maksimaalne ajavahemik, mille jooksul võib toodet „Prekmurska gibanica” enne küpsetamist külmutada.

Külmutusaja pikkus on seotud tehnika arenguga ning mitmete külmutusmeetoditega, millest sõltub toote säilivusaeg. Selleks et mitmesuguseid külmutusmeetodeid kohandada, on viide külmutusaja pikkusele („mitte kauem kui kolm kuud”) välja jäetud.

h) Ahju temperatuur ja küpsetusaeg

Selleks et arvestada tehnika arengut ning toote „Prekmurska gibanica” küpsetamisel tootjate (tootmisettevõtted, turismitalud, pagaritöökojad, hotellid jne) kasutatavaid eri ahjutüüpe, on vaja kohandada küpsetusaega ja ahjutemperatuure; seepärast on lisatud uus lause „Sõltumata sellest soovitusest võib temperatuuri ja küpsetusaega kohandada vastavalt ahju tüübile.”

i) Väikesteks tükkideks lõikamine

Lause „Serveerimiseks võib toode olla lõigatud ükskõik kui paljudeks väikesteks tükkideks” on lisatud punkti 3.6.

Traditsioonilise Sloveenia tootena serveeritakse kooki „Prekmurska gibanica” üha rohkem mitmesugustel eri puhkudel, näiteks toitlustusteenused, sõrmedega söödav toit, komplektmenüüd jne. Seepärast peab toote „Prekmurska gibanica” lõpptarbijatel olema vastavalt olukorrale lubatud lõigata toodet väiksemateks tükkideks.

GTT REGISTREERIMISTAOTLUS

NÕUKOGU MÄÄRUS (EÜ) nr 509/2006

põllumajandustoodete ja toidu garanteeritud traditsiooniliste eritunnuste kohta (3)

„PREKMURSKA GIBANICA”

EÜ nr: SI-TSG-0107-01150 – 6.9.2013

1. Taotlejate rühma nimi ja aadress

Nimi : Društvo za promocijo in zaščito prekmurskih dobrot Aadress : Ulica Štefana Kovača 40, SI–9000 Murska Sobota Telefon : +386 25261435 Faks : E-post : dpzdp@siol.net

2. Liikmesriik või kolmas riik

Sloveenia

3. Spetsifikaat

3.1. Registreeritav nimetus

„Prekmurska gibanica”

Nimetust soovitakse registreerida üksnes sloveenikeelsena.

Toote nimetuse „Prekmurska gibanica” kõrval olev märge „toodetud traditsioonilisel sloveeni viisil” tõlgitakse selle riigi keelde, kus toodet turustatakse ja toodetakse.

3.2. Nimetus

☒ on iseenesest eripärane ☐ väljendab põllumajandustoote või toidu eripära

Sloveeni keele etümoloogiasõnastiku kohaselt on gibanica Sloveenia idaosas toodetava koogi potica liik. Sõna on pärit sõnast gibâničnik, gibâničnjak, mis tähendab pagaritoodete korvi, või gibâničar – pagarit. Vanimad teated toote kohta on pärit 18. sajandist, kui Pohlin nimetab seda sõnaga gebanza. Sõna ise on tuletatud sõnast gybati, kuna gibanica on saanud oma nime mitmekihilise taina gyüba järgi. Toode „Prekmurska gibanica” on tehtud kahest erinevast tainast ja neljast eri täidisest, millest igaüks kordub, andes tootele iseloomuliku kuju ja erilise maitse. Toode „Prekmurska gibanica” on iseenesest eripärane ja oma koostise tõttu ainulaadsete omadustega.

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel?

☒ Registreerimine koos nimetuse reserveerimisega ☐ Registreerimine ilma nimetuse reserveerimiseta

3.4. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.5. Punktis 3.1 esitatud nimetusega tähistatava põllumajandustoote või toidu kirjeldus

Toode „Prekmurska gibanica” on kahte liiki tainast valmistatud kook (muretainast põhi ja filo(struudli)taina kihid nelja erinevat liiki, täpselt ettenähtud järjekorras asetatud täidise (mooniseemned, kohupiim, Kreeka pähkel, õun) kihtide vahel; iga täidisekihi vahel on omakorda filotaina kiht. Täidisekihte korratakse samas järjekorras veel kord, nii et gibanica täidise iga kihti on kaks. Viimane täidisekiht kaetakse filotainakihiga, millele kallatakse munakollasega segatud hapu- või rõõsk koor. Teise võimalusena võib pealmisele kihile lihtsalt võid määrida. Gibanica valmistamiseks võib kasutada nii ümmargusi kui ka neljakandilisi küpsetusvorme.

Välimuse kirjeldus: toote „Prekmurska gibanica” lõik on tihke ja kompaktne. Kihid peavad olema üksteisest hästi eraldatud, et tagada lõigule õiged välised tunnused. Toodet „Prekmurska gibanica” võib küpsetada ümmargustes või nelinurksetes küpsetusvormides, mistõttu on lõigu kuju kas kolmnurkne või nelinurkne.

Toote „Prekmurska gibanica” välimus ja lõigu läbilõige: toodet „Prekmurska gibanica” võib küpsetada ümmargustes või nelinurksetes küpsetusvormides. Toote „Prekmurska gibanica” ja kõnealuse toote lõigu kõrgus on 5–7 cm. Lõigu kuju võib olla kahesugune (kolmnurkne lõik – ümmargune küpsetusvorm; nelinurkne lõik – nelinurkne küpsetusvorm). Lõik peab olema korralikult küpsetatud, et täidis välja ei voolaks, ning sellel peab olema ühtlaselt sile, kergelt lainjas, kuid ilma pragudeta pealispind. Üksikud täidisekihid peavad olema filotaina kihtidega üksteisest hästi eraldatud. Igal täidisekihil on iseloomulik värv (kohupiimakiht on kreemjasvalget, Kreeka pähkli ja õunte kiht on kuldpruuni ning mooniseemnete kiht läikivmusta värvi). Filotaina pealmine kiht ei tohi viimasest täidisekihist eralduda. Toote „Prekmurska gibanica” lõigul on seega kaheksa kihti; täidisekihid on kindlas järjekorras (mooniseemned, kohupiim, Kreeka pähklid, õunad) ning need on täidise sordist olenevalt ühesuguse paksusega. Täidisekihtide teine kogum on esimese kogumiga identne.

Lõhn: tootel on iseloomulik tugev, värskete mooniseemnete, kohupiima, hõrkude Kreeka pähklite ja kergelt hapukate õunte lõhn. Toode „Prekmurska gibanica” peab olema mahlakas, mitte väga rasvarikas ning mõõdukalt magus.

Tekstuur: lõigu tekstuur on pehme, õrn, peen, sile ja kerge. Sel on üksikutest koostisosadest sõltuv tasakaalustatud tekstuur.

3.6. Punktis 3.1 esitatud nimetusega tähistatava põllumajandustoote või toidu tootmismeetodi kirjeldus

Toote „Prekmurska gibanica” ettenähtud põhikoostisosad ja lisaained on järgmised:

— muretainas: 200 g valget nisujahu, 100 g margariini või võid või rasva, näputäis soola või suhkrut ning 100 ml külma vett sõtkumiseks (võib kasutada ka muna, piima või hapukoort);

— filotainas: 900 g valget nisujahu, 1 muna (soovi korral), 1 supilusikatäis taimeõli, näputäis soola, näputäis suhkrut ja leiget vett sõtkumiseks.

Muretainas ja filotainas võivad olla valmistatud vahetult enne toote „Prekmurska gibanica” tegemist, kuid võib kasutada ka ostetud tainast (tainas ei tohi olla külmutatud);

— täidised: mooniseemned (300 g peeneks jahvatatud mooniseemneid, 100 g kristallsuhkrut ja pakike vanillsuhkrut); kohupiim (1,2 kg suure rasvasisaldusega kohupiima, 100 g kristallsuhkrut, 2 pakikest vanillsuhkrut, 2 muna, näputäis soola); Kreeka pähklid (300 g jahvatatud Kreeka pähkleid, 100 kristallsuhkrut, 1 pakike vanillsuhkrut); õunad (1,5 kg õunu – eelistatavalt hapukad sordid, näputäis soola, 120 g kristallsuhkrut, 2 pakikest vanillsuhkrut, näputäis kaneeli).

Täidises ei ole vanillsuhkru kasutamine kohustuslik;

— kate: kooreglasuur (800 ml koort, 3 muna); võiglasuur (250 g margariini, võid taimeõli või rasva).

Toote „Prekmurska gibanica” tootmise meetod

Valmistatakse (sõtkutakse) värske muretainas või kasutatakse valmis kujul ostetud muretainast. Jahu sõelutakse lauale, lisatakse soola ja suhkrut; hakitud rasvaine sõtkutakse noa või külmade kätega jahusse. Lisatakse väga külma vett või mune ja piima ning sõtkutakse kiiresti ühtlaseks tainaks.

Filotainas on väga elastne, vähese rasvasisaldusega tainas. Taina tegemiseks on vaja kuiva, laagerdunud jahu. Lauale sõelutud jahukuhja keskele tehakse lohk; lisatakse rasva, soola, suhkrut, (lisada võib ka muna) ja sõtkutakse koostisosad tainaks. Sõtkumise ajal lisatakse vajaduse korral leiget vett ja sõtkutakse senikaua, kuni tainas muutub siledaks ja elastseks. Filotainas jagatakse kümneks osaks ja võimaluse korral jäetakse üks osa tagavaraks.

Mooniseemnetäidis: mooniseemnetäidise tegemiseks kasutatakse peeneks jahvatatud mooniseemneid. Jahvatatud mooniseemnetele lisatakse kristallsuhkur, vanillsuhkur ja segatakse hästi läbi. Jagatakse kaheks osaks.

Kohupiimatäidis: kohupiimale lisatakse munad, vanillsuhkur, kristallsuhkur ja näputäis soola. Kõik koostisained segatakse hästi läbi, nii et segu on sile ja määritav. Valmis täidis jagatakse kaheks osaks.

Kreeka pähkli täidis: Kreeka pähkli täidise põhiosa moodustavad peeneks jahvatatud Kreeka pähklid. Jahvatatud Kreeka pähklid segatakse kristall- ja vanillsuhkruga. Kreeka pähkli täidis jagatakse kaheks osaks.

Õunatäidis: õunad kooritakse, riivitakse õhukesteks ribadeks, lisatakse kristallsuhkur ja vanillsuhkur ning kaneel. Kõik koostisained segatakse omavahel kergelt. Kui kasutatakse väga mahlakaid õunu, siis need riivitakse, puistatakse soolaga üle (soovi korral) ja jäetakse mõneks ajaks seisma. Seejärel pigistatakse õunad kuivaks ja alles siis lisatakse ülejäänud koostisosad. Õunatäidis jagatakse kaheks osaks.

Koorekate: munad vahustatakse aeglaselt hapu- või rõõsa koorega. Kate valatakse toote „Prekmurska gibanica” igale täidisekihile. Kuna koorekatte kogus ei ole iga kihi jaoks sama, tuleb üldkogust vastavalt jagada. Suurimat osa koorekattest kasutatakse „kuivade” täidisekihtide (mooniseemned ja Kreeka pähklid) jaoks. Koorekatte kogus on väiksem kohupiimatäidise ja kõige väiksem õunakihi puhul (või kui õunad on väga mahlakad, siis ei ole neile katet vajagi).

Võikate: võikatet võib teha võist, rasvast või taimerasvast. Nii nagu koorekate kallatakse ka võikate eraldi toote „Prekmurska gibanica” igale täidisekihile. Iga kihi kohta on või- ja koorekatte kogus sama.

Tehakse valmis muretainas ja valmistatakse ette ülejäänud koostisosad. Valmis muretainas (vahetult valmistatud või külmkapist võetud) rullitakse toote „Prekmurska gibanica” jaoks sobivaks (nelinurkne või ümmargune). Rullitud muretaina paksus ei tohi ületada 5 mm. Küpsetusvorm määritakse rasvainega ja surutakse muretainas sinna sisse, tainasse torgatakse kahvliga augud mitmesse kohta. Küpsetusvormis olev tainas pannakse mõneks minutiks eelsoojendatud praeahju, kus see muutub helekollaseks (seda võib teha soovi korral).

Koogi kujust (nelinurkne või ümmargune) olenevalt võib filotainast valmistada kahel viisil.

— Nelinurkne küpsetusvorm Vahetult sõtkutud filotainas jagatakse kümneks väikeseks pätsiks. Tainapätsid kaetakse sulatatud rasva, või või taimerasvaga nii, et need on ka pärast mõnda aega seismist värsked ja elastsed. Pärast mõningast seismist rullitakse pätsike laiali ja kaetakse vedela rasvainega, et seda oleks kergem venitada. Pätsikesest lahtirullitud tainas asetatakse ettevalmistatud rasvatatud küpsetusvormi (mille põhjas on muretainas) selliselt, et filotaina servad ulatuvad üle küpsetusvormi servade. Küpsetusvormis olev filotainas kaetakse poole kogusega mooniseemnetäidisest ning kallatakse üle koore- ja võikattega. Seejärel laotatakse mooniseemnetäidisele järgmine filotainakiht. Teisele filotainakihile jagatakse pool kohupiimatäidisest ja kallatakse sellele vastav kogus katet (väiksem kogus kui mooniseemnetäidisele). Kolmas filotainakiht asetatakse küpsetusvormi, sellele jagatakse Kreeka pähkli täidis ja kallatakse peale sama kogus katet kui mooniseemnetäidisele. Seejärel laotatakse vormi neljas filotainakiht. Sellele kallatakse vaid väga väike kogus koort ja võikatet. Kui õunatäidis on tehtud väga mahlakatest õuntest, siis ei ole kumbagi katet vaja peale kallata. Seejärel laotatakse vormi viiendast pätsikesest rullitud filotainakiht. Siinkohal korratakse kogu protsessi veel kord samas järjekorras: mooniseemnekiht, siis kohupiim, Kreeka pähki ja õunatäidis. Iga täidisekihi vahel on filotainakiht.

— Ümmargune küpsetusvorm Enne töötlemist kaetakse filotainas vedela rasvainega ja venitatakse suureks kettaks. Filotaina keskosa laotatakse rasvatatud küpsetusvormi, mille põhjas on muretainakiht, üle küpsetusvormi ulatuvad tainaribad lõigatakse ära ja jagatakse need üheksaks enam-vähem võrdseks osaks. Siis jagatakse pool mooniseemnetäidisest küpsetusvormis olevale tainakihile ja sellele kallatakse kahte sorti katet. Siis venitatakse esimene äralõigatud tainariba täidisekihile nii, et servad ulatuvad üle vormi ääre. Seejärel venitatakse täidisele ülejäänud tainaribad. Pool kohupiimatäidisest jagatakse teisele filotainakihile ja kallatakse sellele väike kogus katet. Pool Kreeka pähkli täidisest jagatakse ühtlaselt kolmandale filotainakihile, mis kaetakse sama koguse koore- ja võikattega nagu mooniseemnetäidiski. Seejärel venitatakse neljas filotainakiht täidisele ja kallatakse sellele pool õunatäidisest. Sellele kallatakse vaid väga väike kogus koore- ja võikatet. Seda protseduuri korratakse veel kord samas järjekorras. Kui kõik kaheksa täidisekihti on vastavate filotainakihtide vahele asetatud, pannakse kaheksas filotainakiht viimase täidisekihi peale, piserdatakse sellele koore- või võikatet ning asetatakse sellele viimane (üheksas) filotainakiht.

Kõik filotaina paksud servad, mis toote „Prekmurska gibanica” kihiti ladumisel üle jäid ja üle vormi serva ulatusid, lõigatakse ära ning asetatakse toote „Prekmurska gibanica” ja vormi serva vahelisse tühimikku. Küpsetusvormis asuv filotaina pealmine kiht kallatakse üle võikatte või võikatte ning hapukoore või rõõsa koore seguga, millesse on segatud munakollane. Toode „Prekmurska gibanica” torgatakse mitmes kohas kuni küpsetusplaadi põhjani pika peenikese nõelaga läbi.

Vahetult pärast ettevalmistamist võib (küpsetamata) toote „Prekmurska gibanica” pakkida sobivasse pakkimismaterjali ja külmutada samal päeval.

Toodet „Prekmurska gibanica” (värske või külmutatud) küpsetatakse küpsetusahjus kuni täieliku läbiküpsemiseni. Küpsetusahju temperatuur on esimese tunni jooksul 200 °C ja järgmise tunni vältel 170 °C–180 °C. Sõltumata sellest soovitusest võib temperatuuri ja küpsetusaega kohandada vastavalt ahju tüübile. Kui toode „Prekmurska gibanica” on enne küpsetamist üle kallatud vaid võikattega, siis tuleb see ahjust võttes katta hapukoore või rõõsa koorega. Küpsetatud toode „Prekmurska gibanica” tuleb jätta mõneks tunniks toatemperatuurile jahtuma.

Küpsetatud toodet „Prekmurska gibanica” ei tohi soojalt lõigata. Kui toodet küpsetatakse ümmarguses küpsetusvormis, siis lõigatakse kolmnurksed lõigud; nelinurkse vormi puhul – nelinurksed lõigud. Toote „Prekmurska gibanica” iga eraldi tükk peab olema 5–7 cm kõrge ja kaaluma kuni 250 g. Serveerimiseks võib toode olla lõigatud ükskõik kui paljudeks tükkideks. Pärast lõikamist raputatakse kõige pealmisele filotainakihile tuhksuhkrut. Tööstusliku tootmise puhul on iga eraldi lõigu kaal kuni 200 g ja suurus ligikaudu 5 × 7 cm.

3.7. Põllumajandustoote või toidu eripära

Traditsiooniline toode „Prekmurska gibanica” on kahte liiki tainast (muretainast põhi ja filo(struudli)taina kihid) ja nelja erinevat liiki täidisest (mooniseemned, kohupiim, Kreeka pähklid, õun) valmistatud kook. Kindlas järjekorras täidisekihte on alati topelt, mis annab tootele eripärase väliskuju. Pealmine kiht on filotainast, mis on kaetud kattega. Toote „Prekmurska gibanica” valmistamiseks kasutatakse üksnes kvaliteetseid värskeid koostisaineid ning ettevalmistamine peab toimuma ettenähtud korras; see nõuab suurt täpsust ja kogemusi. Eriti oluline on eri kihtidest tingitud iseloomulik väliskuju ja maitse.

3.8. Põllumajandustoote või toidu traditsioonilisus

Sõna gibanica tuleneb nimisõnast gűba (kurd või korts) ja tegusõnast gibati (painutama või kõverdama). Kõnealuse koogi pikaajalise küpsetamistraditsiooni kohta Prekmurjes leidub ajaloolistes allikates arvukaid tõendeid. Vanim kirjalik tõend on pärit aastast 1828, kui õpetaja ja preester Jožef Košič koostas Jeszenovast pärit Slovaki päritolu etnograafi Johann Csaplovicsi palvel dokumendi möödunud sajandi kõige tavalisematest söökidest Prekmurje külas, pöörates erilist tähelepanu sellistele toitudele nagu hajdinjača, prekmurska gibanica, krapci ja vrtanki. Csaplovics avaldas kõnealuse kirjutise ungari ja saksa keeles („A magyaroszági Vendus – tótokról, Croaten und Wenden in Ungern”). Kõnealuses dokumendis tutvustab Košič ka Prekmurjes pakutud pulmatoite. Gibanica on üks toitudest, mida pulmapidudel alati söödi. Kirjutises märgitakse, et gibanica nimi tuleneb kihilisest pagaritootest (gyüba), milles on 10–11 kihti. Gibanica lõigati kolmnurkseteks tükkideks, mis laoti laua keskele torniks. Kõnealuses kirjutises on juttu ka esimestest kirjalikest allikatest, milles kirjeldatakse gibanica valmistamise ja pakkumise kombeid Prekmurjes.

Doktor Vilko Novak oli esimene inimene, kes alustas Prekmurje elanike toitumisharjumuste põhjalikku ja süstemaatilist kirjeldamist. 1947. aastal ilmunud etnograafilises uurimuses „Ljudska prehrana v Prekmurju” („Prekmurje elanike toitumisharjumused”) on „Prekmurska gibanica” ära toodud küpsetatud jahutootena ning selle valmistamist on kirjeldatud järgmiselt: gibanica on valmistatud muretainast, mille puhul on kasutatud võid või rasva. Kõige alumine kiht on tuntud kui „tald”, mille peale puistatakse kohupiima, Kreeka pähkleid, mooniseemneid ja viinamarju. See kiht kaetakse õhukese struudlitainaga, millele pannakse uus kiht, ning igale kihile piserdatakse koort. Valmistatakse kokku kuni üheksa kihti või volti – üheksa korda volditud gibanica. Gibanica’t küpsetatakse ümmarguses savist anumas (tepsija), et tähistada ristimisi, pulmapidusid ja kaitsepühakute päevi. Kõnealusest trükisest on vastava valdkonna uurimuste jaoks isegi tänapäeval veel palju kasu.

„Prekmurska gibanica” väga üksikasjalikult kirja pandud retsepti kirjeldasid Andreja Grum ja Ivan Vozelj 1964. aastal ilmunud raamatus „Slovenske narodne jedi” („Sloveenia rahvustoidud”). Kõnealuses raamatus on kirjeldatud „Prekmurska gibanica” kahte retsepti, milles märgitakse järgmist: „„Prekmurska gibanica” valmistamisel kasutatakse kahte liiki tainast. Kõige alumine kiht on muretainast ja on natuke paksem. Selle nimi on podplat (tald). Taina ülejäänud kihid on filotainast ja asetatakse põhjakihi peale. Gibanica kõige alumine kiht on paksem ka sel juhul, kui see on tehtud samast tainast nagu ka ülejäänud kihid – filotainast”.

Toodet „Prekmurska gibanica” on nimetanud ka Prekmurje kuulsaim luuletaja Miško Kranjec 1972. aastal ilmunud teoses „Povest o dobrih ljudeh” („Jutustus headest inimestest”). „Tuleb öelda, et üksnes tänu gibanica’le tekib tõeline pühade tunne. Kuigi vaesed ei saa seda endale lubada rohkem kui kord aastas, näitab see siiski, et mitte keegi ei saa aastat üle elada ilma vähemalt ühte püha tähistamata. Vahepeal võttis Ana gibanica ahjust välja ja pani selle lauale, hoides tepsija’t riidelappidega, et mitte käsi ära põletada. Joseph pani savianuma alla puust aluse, mille peal tavaliselt seisis veekann. Siis vaatas ta gibanica’t lähemalt. Seal see oli – kollast ja valget värvi, siin-seal mõnede tumedate mooniseemnelaikudega, endiselt soojalt aurav, koorega piserdatud ja tuhksuhkruga üle puistatud. Ta noogutas ja ütles: „See on hästi välja tulnud. Ma sööksin seda isegi oma surivoodil, kuigi teaks, et sellest ei ole mul enam kasu. Sest isegi taevas jääksin ma kahetsema, et pidin ta tervenisti maa peale jätma”.”

Viimase viieteistkümne aasta jooksul on avaldatud mitmeid raamatuid toote „Prekmurska gibanica” kohta. Kulinaarses mõttes tutvustasid toodet „Prekmurska gibanica” Cilka Sukič raamatus „Jedi nekdanjih in sedanjih dni. Prekmurska, prleška in štajerska kuhinja.” („Vanad ja kaasaegsed toidud. Toiduvalmistamine Prekmurjes, Prlekijas ja Styrias”) (1997), Jože Zadravec raamatus „Značilnosti ljudske prehrane v Prekmurju” („Pekmurje traditsioonilise söögi eripära”) (1998) ja Branko Časar raamatus „Boug žegnjaj” („Õnnistatud toit”) (2000). Kõnealuse toote valmistamist ja selle organoleptiliste omaduste hindamist on üksikasjalikult kirjeldanud Stanko Renčelj ja Romana Karas raamatus „Prekmurska dobrote” („Prekmurje rahvusroad”) (2001).

3.9. Eripära kontrollimise miinimumnõuded ja kord

Toode „Prekmurska gibanica” peab vastama peamistele miinimumnõuetele, mis on sätestatud spetsifikaadis ja kajastavad toote eripära. Toote „Prekmurska gibanica” valmistamise peamised miinimumnõuded on järgmised:

— peab kasutama ettenähtud koostisaineid;

— peab järgima toote „Prekmurska gibanica” valmistamise retsepti;

— lõpptootes peavad kihid olema ettenähtud järjekorras (mooniseemned, kohupiim, Kreeka pähklid ja õunad), peab olema õige arv kihte, ühesuguse paksusega täidisekihid, ettenähtud lõigu kõrgus, kuju, kaal, maitse, lõhn ja tekstuur.

Toote „Prekmurska gibanica” tootjad peavad säilitama dokumente kõnealuse toote tootmis- ja müügikoguste kohta.

Spetsifikaadile vastavust ettenähtud koostisainete kasutamise, tootmisprotsessi, lõpptoote väljanägemise ja organoleptiliste omaduste osas peavad kontrollima üksiktootjad ja/või tootjate ühendused ning vähemalt üks kord aastas ka sertifitseerimisasutus, mis kontrollib vastavust Euroopa standardile EN 45011.

4. Ametiasutused või sertifitseerimisasutused, kes kontrollivad vastavust spetsifikaadile

4.1. Nimi ja aadress

a) Nimi : Bureau Veritas d.o.o. Aadress : Linhartova 49a, SI-1000 Ljubljana Telefon : +386 14757670 Faks : E-post : info@bureauveritas.si

b) Nimi : Inštitut za kontrolo in certifikacijo v kmetijstvu in gozdarstvu Aadress : Vinarska ulica 14, SI-2000 Maribor Telefon : +386 22284900 Faks : E-post : info@kon-cert.si

c) Nimi : Inštitut za kontrolo in certifikacijo Univerze v Mariboru Aadress : Pivola 8, SI-2311 Hoče Telefon : +386 26130831 Faks : E-post : ☐ Riigiasutus ☒ Eraettevõte

4.2. Ametiasutuse või sertifitseerimisasutuse konkreetsed ülesanded

Akrediteeritud järelevalveasutus vastutab toote „Prekmurska gibanica” kõigi tootmisetappide spetsifikaadile vastavuse kontrollimise eest.

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune märkus 2.